3.5.2023
ET
Euroopa Liidu Teataja
C 156/29
Maakonna Szabolcs-Szatmár-Bereg mullastiku tingimused on õunakasvatuseks suurepärased.
Szabolcs-SzatmárBeregi loodusliku geograafilise piirkonna mulla-, topograafilised ja kliimatingimused on võimaldanud kasvatada õunapuid ja teisi mõõdukas kliimas kasvavaid viljapuid majanduslikult elujõulisel viisil (Pethö, 2005).
Szabolcs-Szatmár-Beregi maakonnas on Ungari suuruselt teine alluviaaltasandik, mis asub Transtisza lammist 20–50 m kõrgusel.
Alluviaaltasandiku tasaste alade liivasele lössimullale tekkinud mustmulla huumusesisaldus – ligikaudu 2 % – ja suur kaltsiumisisaldus koos Tisza harujõgede kokkukantud kergelt mudase mullaga on õunapuude kasvatamiseks soodus.
Päikesepaistelisi tunde on 1 950–2 050, umbes 300–400 tundi rohkem kui Ungarist läänes ja põhjas asuvates maades.
Maakonna kliimatingimused on seega õunte tootmiseks soodsad.
Lisaks päikesepaistele mõjutavad kliimat ka merelised, kontinentaalsed ja vahemerelised õhumassid.
Selle tulemusena domineerib vahel mereline ja teinekord kontinentaalne kliima.
Szabolcs-Szatmár-Beregi maakonnas algab kasvuhooaeg 6–8 päeva hiljem kui Ungari teistes maakondades.
Suved on mõõdukalt soojad, juuli keskmine temperatuur on 20–23 °C. Sügiskuudel on päeva keskmine temperatuur 1–2 °C madalam kui mujal Ungaris, sest öine kiirgus on suurem, mistõttu küpsemisprotsess aeglustub.
Õunte „Szabolcsi alma“ iseloomulikud omadused ja maitseväärtuse määravad eelkõige küpsemisaegsed keskkonnategurid: temperatuur, päikesevalgus ja varahommikune niiskus.
Suvekuudel on õhu suhteline niiskus umbes 75 %.
Septembri suurem suhteline niiskus on väga kasuliku mõjuga puuvilja värvusele ja küpsemise tempole.
Õunte „Szabolcsi alma“ küpsemisprotsess on seetõttu aeglasem ja puuvilja koguneb rohkem mitmesuguseid toitaineid.
Sõltuvalt sordist on õuntel „Szabolcsi alma“ selle tulemusena suurem suhkrusisaldus: sortidel „Gala“, „Red Delicous“ ja ’Idared on see vähemalt 12 Brixi kraadi ja „Jonathan“, „Jonagold“, „Golden Delicious“ ja „Pinova“ vähemalt 13 Brixi kraadi.
Suurem suhkrusisaldus annab õuntele „Szabolcsi alma“ magushapu iseloomu.
Septembri soojad päevad, suur suhteline õhuniiskus ja öine jahtumine koos varahommikuse kastega aitavad oluliselt kaasa õunte „Szabolcsi alma“ erksa värvuse ning suure happesuse ja aroomide tekkele, mille tulemuseks on magushapu maitse.
Mullastiku suur kaltsiumisisaldus tähendab, et ka viljaliha on suurema kaltsiumisisaldusega, mille tõttu on õuntel „Szabolcsi alma“ krõmpsuv viljaliha ja tugevus vähemalt 5,5 kg/cm2.
Lisaks ideaalsele tootmispiirkonnale saavad Szabolcs-Szatmár-Beregi maakonna õunakasvatajad kasu sajandite jooksul kogutud kogemustest tulenevatest teadmistest, mis mõjutab positiivselt õunte „Szabolcsi alma“ tootmist.
Oskusteave nende õunte tootmise valdkonnas antakse määratletud geograafilises piirkonnas edasi põlvest põlve.
Punktis 3.2 sätestatud omaduste puhul on äärmiselt tähtsad tootjate ajakohased teadmised sortide, sertifitseeritud paljundusmaterjali kasutamise ja õunapuude viljeluse kohta.
Puuvilja- ja ilutaimede kasvatamise uurimisinstituudi Újfehértó uurimisjaam on üle 70 aasta toetanud tootjaid sordihoolduse, sertifitseeritud paljundusmaterjali tootmise valdkonnas ja pakkunud spetsialistide nõuandeid.
Uurimisjaam tegeleb õunte „Szabolcsi alma“ tootmispiirkonna uurimisega, viljapuude registreerimisega, õunasortide viljeluse ja füsioloogilise uurimisega ning sortide sertifitseerimise meetodite väljatöötamisega.
Tänu soodsatele mulla- ja kliimatingimustele on puuviljakasvatusel Szabolcs-Szatmár-Beregi maakonnas sajandite­ pikkused traditsioonid.
Seda tõendavad kuulsa osmani ränduri Evliya Çelebi tööd, kes kirjutas oma teostes rännakutest Ungaris aastatel 1660–1666 ning kirjeldas Szabolcsi viljapuuaedade rikkalikkust, puuviljakasvatajate jõukust ja äärmiselt maitsvaid puuvilju.
Ta kirjeldas ka piirkonna puuviljatoodangu sedavõrd suurt külluslikkust, et see pakkus piisavat toidupoolist sissetungivale osmanite sõjaväele.
Pärast teist maailmasõda käivitati ulatuslik istanduste loomise kava, mille tulemusena rajati 50 % Szabolcs-SzatmárBeregi maakonna õunapuu istandustest, mis annavad enam kui poole riigi toodangust.